
A budapesti közhivatalok akadálymentesítési és esélyegyenlőségi gyakorlata

A dolgozatom témájául választott esélyegyenlőségre és akadálymentesítésre az elmúlt évek során Magyarországon is egyre nagyobb hangsúlyt fektetnek mind a privát, mind a közszférában. Örömmel tölt el, hogy egyre inkább előtérbe kerül az a fajta szemlélet a fogyatékkal élőkkel kapcsolatban, hogy nem elszigetelni, hanem (újra)integrálni kell őket a társadalomba. A témaválasztásom oka egyrészt személyes érintettség, másrészt pedig a 2013/14-es tavaszi félév során a Dr. Kriskó Edina és Dömötör Ildikó által tartott egyetemi Esélyegyenlőségi érzékenyítő tréning rám gyakorolt hatása volt.
2010-ben jelentős előrelépés történt Magyarországon azzal, hogy az Alaptörvény a fogyatékkal élőket különösen védendő csoporttá emelte azáltal, hogy több cikkben is szerepelnek, hangsúlyozva többek közt az őket érintő diszkrimináció tilalmát, az egyenlő bánásmódhoz és a szociális biztonsághoz való jogot. A dolgozatom során azt vizsgálom, hogy a törvény által előírtak mennyiben valósulnak illetve valósíthatóak meg a mindennapokban. Ehhez a meglévő jogforrásokon felül Markos Ádám: A fogyatékossággal élő személyek jogainak megvalósulásának anomáliái Magyarországon című szakértői kéziratát (2013) is fogom használni.
Dolgozatomban hat önkormányzatot és kormányhivatalt szeretnék vizsgálni, nevezetesen: Újbuda, Budavár, Óbuda, Angyalföld, Lipótváros és Kőbánya önkormányzatát, illetve kormányhivatalát. A főváros egészét érintő vizsgálatot a szakdolgozatomban tervezek végrehajtani. A téma feltárásához az interjúkészítés módszerét választottam: a fent nevezett hivatalok vezetőivel, fogyatékosságügyi referenseivel, gondnokaival, vagy más, a területen jártas személlyel (pl. műszaki igazgató) folytatok beszélgetéseket, melyeket digitálisan rögzítek. Továbbá dokumentumelemzés keretében dolgozom fel a hivatalok által adott egyéb szakanyagokat és dokumentumokat. Ezen kívül, mivel jelenleg több helyen is folyamatban van még a fogyatékosságügyi referensek képzése és a kormányablak ügyintézők érzékenyítő tréningen való megszólítása, így a trénerektől beszerzett információkat is beépítem a dolgozatomba, melyet anonim módon fogok felhasználni, illetve beszámolok arról, hogy a kormányhivatalnokok hogyan álltak – a nyár elején tartott képzések során – kutatásom témájához.

A dolgozatom hosszabb távú célja, hogy bemutassam a fővárosban „élő” esélyegyenlőségi gyakorlat néhány (főként fizikai) aspektusát, kiemelve a jó, előremutató kezdeményezéseket és gyakorlatokat.



